hotchpotch/miracl-hf-unified huggingface dataset:
Tampereen Sokos
Tampereen Sokos -tavaratalo sijaitsee Tampereen ydinkeskustassa Hämeenkadun ja Kuninkaankadun kulmassa. Tampereen Sokos on viidellä myyntikerroksellaan Suomen neljänneksi suurin Sokos-tavaratalo Helsingin keskustan, Turun sekä Jyväskylän Sokoksien jälkeen. Pirkanmaan Osuuskauppa vastaa tavaratalon toiminnasta. Tampereen Sokokselta saa tuotteiden lisäksi runsaasti muita oheispalveluita, mm. lahjapalvelu ja paketointipalvelu kuuluvat Tampereen Sokoksen toimintoihin. Tampereen Sokoksen pinta-ala sen parkkihalli mukaan lukien on 27 000 m². Tavaratalo avattiin 30. lokakuuta 1974. Tavaratalon suunnitteli SOK:n rakennusosaston pääarkkitehti Pauli Lehtinen.
Tampereen Sokoksen osoite on Hämeenkatu 21.
Tavaratalo on täysimittainen Sokos-tavaratalo, joten siellä myydään naisten, miesten, lasten ja nuorison vaatteita, alusvaatteita ja jalkineita, kosmetiikkaa, luontaistuotteita, laukkuja, vapaa-ajan tuotteita, kodin tuotteita, kirjoja ja paperituotteita sekä koruja ja kelloja. Tavaratalossa on myös kauneushoitola Hyvä Olo, parturi-kampaamo ja kioski sekä neuvonta, jossa myydään mm. Lippupalvelun ja Lippupisteen kautta erilaisia pääsylippuja. Tavaratalon ensimmäisessä pohjakerroksessa (−1) eli Sokos Herkussa myydään elintarvikkeita. Toisessa pohjakerroksessa (−2) palvelee myös ravintola Herkku ja lisäksi talosta löytyy kaksi kahviota, ensimmäisestä ja neljännestä kerroksesta.
Sokoksen yhteydessä palvelevat myös päivittäistavaroita myyvä Sokos Herkku, Alkon viinimyymälä, Nissen optikkoliike, Timanttiset City Kulta, sekä Ensimmäinen apteekki.
Muukalaisia junassa
Muukalaisia junassa () on Alfred Hitchcockin ohjaama yhdysvaltalainen jännityselokuva vuodelta 1951. Se perustuu Patricia Highsmithin samannimiseen romaaniin, ja käsikirjoituksen tekivät dekkarikirjailija Raymond Chandler ja Czenzi Ormonde.
"Muukalaisia junassa" kertoo kahdesta miehestä, jotka kohtaavat sattumalta junavaunussa: Guy Haines (Farley Granger) on menestynyt tenniksen­pelaaja, ja Bruno Anthony (Robert Walker) on psykopaatti. Anthony ehdottaa, että koska kumpikin haluaa päästä eroon epämieluisasta lähiomaisesta — Haines huikentelevaisesta vaimostaan Miriamista, Anthony isästään —, he ”vaihtaisivat murhia” ja niin kumpikaan ei jäisi kiinni rikoksesta. Ensimmäinen murha tapahtuu, ja sen jälkeen psykopaatti koettaa pakottaa tenniksen­pelaajan täyttämään oman osansa sopimuksesta.
Neljän epäonnistuneen Hitchcock-elokuvan jälkeen "Muukalaisia junassa" oli jälleen niin yleisö- kuin arvostelumenestys. Elokuvaa tosin kritisoitiin heikosta vuoropuhelusta ja henkilöhahmojen vajaavaisuudesta, mutta elokuvallinen kerronta on mestarillista, ja jännittävä juoni tempaisee katsojan mukaansa.
Alfred Hitchcockin cameorooli nähdään elokuvan alkupuolella: hän kantaa kontrabassoa ja astuu junaan.
Raimo Virtanen
Raimo Ensio Virtanen (s. 22. helmikuuta 1930) on suomalainen muusikko, pääasiassa hanuristi, pianisti ja kosketinsoittaja. Hänen muusikonuransa alkoi vuonna 1947 Riihimäellä. Virtasen yhtyeitä ovat olleet muun muassa Raimo Virtasen yhtye, Happy Swing Band ja Veho All Stars.
Muusikko J-P Virtanen on Raimo Virtasen poika.
Vöyrin puukirkko
Vöyrin puukirkko on Suomen vanhin käytössä oleva puukirkko Vöyrillä Pohjanmaalla. Länsitornillinen tukipilarikirkko valmistui vuonna 1626. Se laajennettiin ristikirkoksi 1777. Krusifiksi on kirkon tunnetuin taideteos. Sen on veistänyt tuntematon taiteilija luultavasti Lyypekissä noin 1375–1400. Kirkon vanhimpiin esineisiin kuuluu alttarikaappi, joka on tehty Lyypekissä 1400-luvun loppupuolella ja on luultavasti tuotu sotasaaliina Saksasta 1700-luvulla.
Puukirkon pohjoissakaran alla on keskiaikaisen kivisakariston raunio, joka löytyi kaivauksissa vuonna 1958. Sakaristo on todennäköisesti muurattu jonakin kesänä 1519–1522.
Kirkon pääsisäänkäynnin edessä on muistomerkkejä sisällissodasta 1918 sekä talvi- ja jatkosodasta 1939–1944. Muistomerkkien ympärillä on 125 kaatuneen muistolaattoja.
Teljän kirkko
Teljän kirkko on Porin Uudenkoiviston kaupunginosassa sijaitseva vuonna 1973 valmistunut kirkkorakennus. Kirkko on Olaf Küttnerin suunnittelema ja sijaitsee osoitteessa Koivistonpuistikko 50. Teljän kirkko on Teljän seurakunnan pääkirkko. Teljän seurakunta on alueeltaan Porin pienin ja sisältää Sampolan, Väinölän, Kalaholman, Uudenkoiviston, Vanhakoiviston, Koivistonluodon, Impolan, Koivulan, Tupalan, Metallinkylän, Herralahden, Aravien, Kuudesosan, Tiilinummen, Tiilimäen, Pinomäen, Kartanon, Harmaalinnan ja Honkaluodon alueet.
Júlio Baptista
Júlio César Baptista (s. 1. lokakuuta 1981 São Paulo, Brasilia) on brasilialainen jalkapalloilija. Parhaiten hyökkäävän keskikenttäpelaajan paikalla viihtyvä Baptista edustaa Espanjan pääsarjassa Primera Divisiónissa pelaavaa Málagaa.
Baptista aloitti ammattilaisuransa synnyinkaupunkinsa seurassa São Paulossa ennen siirtymistään Espanjaan Sevillan riveihin. Kesällä 2005 hän solmi Real Madridin kanssa viisivuotisen sopimuksen. Kauden 2006–2007 hän vietti lainassa lontoolaisessa Arsenalissa, kun seurat vaihtoivat vuoden ajaksi Baptistan ja José Antonio Reyesin. Palattuaan Madridiin kaudeksi 2007–2008 Baptista oli mukana voittamassa Espanjan pääsarjan Primera Divisiónin mestaruutta. Elokuussa 2008 Baptista siirtyi noin 12 miljoonalla eurolla Italian Romaan, jonka kanssa hän teki neljävuotisen sopimuksen.
Joulukuussa 2010 ennen varsinaisen talven 2011 siirtoikkunan aukeamista Baptista teki sopimuksen espanjalaisseura Málagan kanssa. Hänestä maksettiin 2 miljoonan euron siirtokorvaus.
Brasilian maajoukkueessa Baptista debytoi vuonna 2001. Vuosina 2004 ja 2007 hän voitti Copa Américan maajoukkueen riveissä.
Rekisteri (tietokonetekniikka)
Rekisteri tietokonetekniikassa tarkoittaa nopeaa muistialuetta, joka on suorittimen sisäistä muistialuetta. Rekisteri sisältää tyypillisesti vain pienen määrän bittejä (1–64). Rekisterissä olevaa tietoa voidaan käsitellä yhden kellojakson aikana, kun muun muistin käsittely voi vaatia useamman kellojakson ajan. Von Neumannin arkkitehtuurissa tieto on aina tallennettava rekisteriin ennen kuin se voidaan käsitellä. Nykyaikaiset suorittimet hyödyntävät useita rekisterejä. Rekisterit ovat toteutettu kiikuilla.
Mikroprosessorit sisältävät tyypillisesti useita eri rekistereitä, joista osa näkyy ohjelmoijalle, mutta osaa käytetään prosessorin sisäiseen toteutukseen. Ohjelmoijan näkökulmasta rekistereihin talletetaan lukuarvoja, jotka ohjaavat konekielikäskyjen toimintaa. Laitteistosuunnittelijan näkökulmasta rekisterit ovat D-kiikkuja, jotka ovat syötteinä piirin sisäiselle tilakoneelle.
Tyypillisissä 32-bittisissä suorittimissa ohjelmoijan näkemät rekisterit ovat 32-bittisiä ja 64-bittisissä suorittimissa vastaavasti 64-bittisiä. Tämä ei kuitenkaan päde aina sillä ns. 32-bittisissä suorittimissa voi esiintyä jopa 128-bittisiä rekistereitä (esimerkiksi SSE2-laajennos Intel Pentium sarjassa).
Erityskäyttöön tarkoitettuja rekistereitä:
Lisäksi on joukko yleiskäyttöisiä rekistereitä ohjelman suorituksen avuksi.
Oheislaitteet tarjoavat omaa toiminnallisuuttaan sovelluksille rekisterien avulla. Rekistereitä on kahta lajia tähän tarkoitukseen. Jotkin oheislaitteet tarjoavat tietyn I/O-portin, johon ohjelmoijan täytyy kirjoittaa kaikki käskynsä. Uudemmat laitteet tarjoavat yleensä I/O-muistiavaruuden, jonne ohjelmoija voi kirjoittaa komentonsa. I/O-muistiavaruus näyttää ohjelmoijalle tavalliselta muistilta, mutta I/O-porttien tapauksessa komentojen antaminen ei välttämättä onnistu tavallisilla muistinkirjoituskomennoilla (store), vaan ohjelmoija joutuu käyttämään erikoiskäskyjä suorittimesta.
Signalointirekisteri () on rekisteri, johon koskeminen aiheuttaa aina saman toiminnon. Rekisterin lukeminen tai minkä tahansa arvon kirjoittaminen siihen, saa aina aikaan saman toiminnon.
Iván Helguera
Iván Helguera Bujía (s. 28. maaliskuuta 1975 Santander, Kantabrian maakunta, Espanja) on espanjalainen jalkapalloilija, pelipaikaltaan puolustaja.
Helguera on pelannut seuratasolla Manchegossa (1996), Albacetessa (1997), Romassa (1997–1998), Espanyolissa (1998–1999), Real Madridissa (1999–2007) ja Valenciassa (2007–2008). Real Madridissa hän voitti muun muassa Espanjan pääsarjamestaruuden kolmesti ja Mestarien liigan kahdesti. Helguera ja Real Madrid purkivat sopimuksensa kesällä 2007, ja hän siirtyi Valenciaan.Ensimmäisenä kautenaan Valenciassa hän voitti Copa del Reyn, muuten heikohkosti sujuneella kaudella. Helgueran oli tarkoitus pelata Valenciassa seuraavat kolme kautta, mutta talousongelmiin ajautunut Valencia ilmoitti 12. joulukuuta 2008, että joukkue on purkanut sopimuksen Helgueran kanssa.
Espanjan maajoukkueessa Helguera on pelannut lähemmäs 50 ottelua. Hän oli mukana vuosien 2000 ja 2004 EM-kilpailuissa sekä vuoden 2002 MM-kilpailuissa.
Suomen Cup
Suomen Cup voi viitata seuraaviin:
Cornelius Ryan
Cornelius Ryan (5. kesäkuuta 1920 Dublin, Irlanti – 23. marraskuuta 1974) oli irlantilais-amerikkalainen journalisti ja kirjailija, joka tunnetaan parhaiten toisesta maailmansodasta kertovista sotahistoriallisista teoksista.
Dublinissa syntynyt Ryan muutti Lontooseen vuonna 1940 ja hänestä tuli ensin Reutersin toimittaja vuonna 1941 ja myöhemmin hän siirtyi sotakirjeenvaihtajaksi "The Daily Telegraph" -lehteen vuonna 1943. Aluksi hän raportoi yhdysvaltalaisten ilmasodasta Euroopassa osallistuen 14 pommituslentoon Yhdysvaltain 8. ja 9. ilmavoimien mukana, mutta siirtyi seuraamaan kenraali George S. Pattonin 3. armeijaa ja kulki sen mukana sodan loppumiseen Euroopassa asti. Ryan siirtyi Tyynenmeren sotatoimialueelle 1945 ja sieltä Jerusalemiin 1946.
Ryan muutti Yhdysvaltoihin vuonna 1947 työskennelläkseen "Time"-lehdelle, mutta siirtyi sitten ensin "Newsweekin" ja pian "Collier’sin" palvelukseen. Hän avioitui Kathryn Morganin kanssa ja sai Yhdysvaltain kansalaisuuden vuonna 1950.
Vuonna 1956 Ryan alkoi kirjoittaa kahdesta tunnetuimmasta teoksestaan ensimmäistä, joka julkaistiin nimellä "Atlantin valli murtuu" vuonna 1959. Kirja kertoo Normandian maihinnousun ensimmäisen päivän tapahtumista ja siitä tuli hetkessä menestys. Ryanin seuraava kirja oli vuonna 1965 ilmestynyt "Viimeinen taistelu", joka kertoi Berliinin valtauksesta eri osapuolten (saksalaiset, liittoutuneet, siviilit) näkökulmasta. Toinen hänen tunnetuimmista teoksistaan on "A Bridge Too Far", joka ilmestyi vuonna 1974. Sen aiheena oli Operaatio Market Garden, taisteluun Arnhemissa huipentunut laskuvarjojoukkojen laajamittainen maahanlasku Alankomaissa. Kirjoista "Atlantin valli murtuu" ja "A Bridge Too Far" tehtiin suuren luokan elokuvasovitukset vuosina 1962 ja 1977.
Ryanille myönnettiin Ranskan Légion d’honneur sekä Ohion yliopiston kirjallisuuden kunniatohtorin arvon. Ohion yliopiston Alden Libraryssä sijaitsee myös Cornelius Ryan -kokoelma. Ryan kuoli syöpään "A Bridge Too Far" -markkinointikiertueen aikana vuonna 1974.
Copa América
Copa América on Etelä-Amerikan jalkapalloliiton Conmebolin järjestämä maanosan mestaruusturnaus. Vuosien saatossa turnaus on ollut tapana järjestää milloin yhden, kahden, tai useamman vuoden välein. Vuoden 2016 Copa Américan voittanut Chile on turnauksen hallitseva mestari.
Kisoihin osallistuvat maat ovat Argentiina, Bolivia, Brasilia, Chile, Ecuador, Kolumbia, Paraguay, Peru, Uruguay ja Venezuela. Vuodesta 1993 lähtien turnauksiin on kutsuttu joukkueita myös muista maanosaliitoista, yleensä Concacafista. Meksiko on ollut mukana aina vuodesta 1993 lähtien. Muita kutsuttuna osallistuneita maita ovat olleet Costa Rica, Honduras, Jamaika, Japani ja Yhdysvallat. Kanada kutsuttiin vuoden 2001 Copa Américaan, mutta se ei osallistunut.
Menestynein maajoukkue turnauksessa on Uruguay, joka on voittanut sen 15 kertaa. Useimmin turnausta ovat isännöineet Argentiina 9 ja Uruguay sekä Chile 7 kertaa. Turnaus on järjestetty yhteensä 44 kertaa ja sitä ovat isännöineet 10 eri maata.
Ensimmäisen kerran turnaus pelattiin vuonna 1916 ja vuoteen 1967 saakka vastaava kilpailu tunnettiin nimellä Etelä-Amerikan maajoukkueiden mestaruusturnaus ("Campeonato Sudamericano de Selecciones"). Vuosina 1979 ja 1983 turnausta ei järjestetty tietyssä paikassa, vaan joukkueet kohtasivat toisensa kotona ja vieraissa.
Kenai
Kenai on kaupunki Alaskassa. Se sijaitsee Kenain niemimaan länsirannalla. Kaupunki on saanut nimensä niemimaan mukaan. "Kenai" on luultavasti muotoutunut venäjänkielisestä Cook Inletin nimestä "Kenayskaya".
Kenain asukasluku oli vuonna 6 942. Näistä 82,8% katsoi edustavansa valkoihoisia ("White").
Arkeologisten todisteiden mukaan alueella olisi asunut ensin noin 1000 eaa.:sta lähtien kachemak-heimon ihmisiä, kunnes athabaskien dena’ina-heimo tuli alueelle noin 1000 jaa.
Ennen venäläisten saapumista Kenai oli dena’ina-kylä nimeltään "Shk'ituk't", joka tarkoittaa "missä me vyöryimme". Kun venäläiset turkiskauppiaat saapuivat ensi kertaa alueelle vuonna 1741, kylässä asui noin 1000 dena’ina-heimolaista. Kauppiaat kutsuivat heitä nimellä "Kenaitze" tai "Kenai-ihmiset".
Vuonna 1791 perustettiin turkis- ja kalakauppaa varten keskelle kylää venäläinen St. Nicholaksen kauppa-asema. Se oli toinen vakituinen venäläisasutus Alaskassa.
Vuonna 1797 puhkesi väkivaltaisuuksia alkuasukkaiden ja uudisasukkaiden välille. Yli sata asukasta kuoli. Vuonna 1838 isorokko tappoi puolet dena’ina-asutuksesta.
Vuonna 1869 Alaskan ostamisen jälkeen Yhdysvaltain armeija perusti Fort Kenay -nimisen tukikohdan. Se hylättiin nopeasti.
Vuonna 1888 kullankaivaja Alexander King löysi kultaa Kenain niemimaalta. Kullan määrä oli pieni verrattuna myöhempiin löytöihin Klondikessa, Nomessa ja Fairbanksissa. Vuonna 1894 kylään perustettiin venäläis-ortodoksinen kirkko (Holy Assumption of the Virgin Mary). Se on yhä käytössä nykyään.
Laivayhtiöiden tulo teki Kenaista satamakaupungin 1900-luvun alussa. Säilyketehtaita perustettiin ja ne auttoivat kaupallisen kalastuksen noususuhdannetta, joka oli tärkein elinkeino läpi 1920-luvun. Vuonna 1937 alkoivat Kenain lentokentän rakennustyöt.
Vuonna 1940 perustettiin alueen ensimmäiset viljelyspalstat. Ensimmäinen tie Anchorageen rakennettiin 1951 ja päällysteen se sai 1956 Kenai Spur highwayn myötä.
Armeijan tukikohta Wildwood Airforce Station perustettiin vuonna 1953. Tukikohta on sittemmin lakkautettu ja rakennusta käyttää Wildwood Correctional Facility.
Vuonna 1957 Swansonjoelta, 35 kilometriä koilliseen Kenaista löydettiin öljyä. Se oli ensimmäinen merkittävä öljylöytö Alaskassa. Vuonna 1965 Cook Inletin öljylöydökset aiheuttivat nopean talouskasvun.
Oman elämänsä sankari
Oman elämänsä sankari ("The Cider House Rules") on vuonna 1999 ensi-iltansa saanut yhdysvaltalainen elokuva, jonka on ohjannut ruotsalainen Lasse Hallström. Elokuvan on käsikirjoittanut John Irving oman romaaninsa "Oman elämänsä sankari" pohjalta.
Elokuvan pääosissa nähdään Tobey Maguire, Michael Caine, Charlize Theron ja Paul Rudd. Elokuva sai seitsemän Oscar-ehdokkuutta. Caine voitti roolistaan parhaan miessivuosan Oscar-palkinnon.
Homer Wells (Maguire), adoptoimaton orpo, on elokuvan keskeisin henkilö. Homer kasvoi Tohtori Wilbur Larchin (Caine) johtamassa orpokodissa. Larch uskoo tekevänsä ”Herran työtä” abortoidessaan salaa. Hän kouluttaa Homeria gynekologian ja aborttien maailmaan holhoavaan tyyliin.
Homer päättää jättää orpokodin ja lähteä Candy Kendallin (Theron) ja Wally Worthingtonin (Rudd) kanssa. Kendall ja Worthington ovat nuoripari, joka työskentelee Worthingtonin omenatarhassa. Wally lähtee toiseen maailmansotaan, mutta hänen koneensa ammutaan alas Burmassa. Homerilla ja Candyllä on suhde, sillä he luulevat Wallyn olevan kuollut. Wally löydetään kuitenkin elävänä ja tuodaan takaisin kotiin Homerin harmiksi.
Herra Rose ryhmineen työskentelee omenakauden aikana Worthingtoneiden omenatarhassa. Herra Rosen tytär Rose Rose tulee raskaaksi isälleen ja Homer suorittaa abortin. Lopulta Homer päättää palata orpokotiin Tohtori Larchin kuoltua uudeksi esimieheksi.
Aikarajoitteiden takia elokuva jättää monia romaanin osia käsittelemättä. Kaksi päähahmoa Melony (toinen orpo) ja Angel (Candyn ja Homerin salalapsi) puuttuvat elokuvasta kokonaan.
Ehdokkaana:
Ehdokkaana:
Ehdokkaana:
"The New York Timesin" kriitikot valitsivat "Oman elämänsä sankarin" vuonna 2004 yhdeksi kaikkien aikojen tuhannesta parhaasta elokuvasta maailmassa.
John A. Costello
John Aloysius Costello (20. kesäkuuta 1891 – 5. tammikuuta 1976) oli yksi Irlannin merkittävimmistä poliitikoista. Costello oli kahteen otteeseen Irlannin taoiseach eli pääministeri ja edusti silloin Fine Gael -puoluetta.
Costello valmistui lakimieheksi vuonna 1914, ja toimi asianajajana Irlannin itsenäistymiseen asti. Hänet kutsuttiin maan ensimmäisen oikeuskanslerin avustajaksi 1922, ja oikeuskansleriksi 1926. Hänet valittiin parlamentin alahuoneeseen Fine Gaelin edustajaksi vuonna 1933, vuosi sen jälkeen kun Fianna Fail oli noussut valtaan.
Costello pääsi pääministeriksi vuonna 1948 useiden oppositiopuolueiden koalition tukemana. Ensimmäisellä pääministerikaudellaan hän toi vuonna 1948 alahuoneeseen asetuksen, jolla Irlanti erosi Brittiläisestä Kansanyhteisöstä.
Costellon mainetta on mustannut kiista terveydenhuollon uudistuksesta. Terveysministeri Noel Browne valmisteli lakiesityksen, joka olisi taannut ilmaisen terveydenhuollon kaikille äideille ja lapsille ilman tulorajoja. Katolinen kirkko, joka oli siihen asti ollut vahva toimija yksityissaairaaloissa ja klinikoilla, vastusti esitystä, ja Costello taipui painostuksen edessä.
Toista kautta sävytti IRA:n kiihtyvä terrorismi.
Descartes (Indre-et-Loire)
Descartes on kaupunki Indre-et-Loiren departementissa Ranskassa. Vuonna 2006 kaupungin asukasluku oli 3 855 .
Kaupungin alkuperäinen nimi oli "La Haye en Touraine", mutta kaupungin nimi muutettiin filosofi René Descartesin, joka syntyi kaupungissa, kunniaksi muotoon "La Haye-Descartes" vuonna 1802. Kaupungin nimi muutettiin uudelleen nykyiseen muotoonsa vuonna 1967 samalla kun siihen liitettiin Balesmes'n kunta.
Ali Karimi
Mohammed Ali Karimi Pashaki (persiaksi علی کریمی) (s. 8. marraskuuta 1978 Karaj, Teheran, Iran) on iranilainen jalkapalloilija, pelipaikaltaan keskikenttäpelaaja.
"Aasian Maradonaksikin" kutsuttu Karimi aloitti uransa Fath FC:n riveissä ja siirtyi sen jälkeen Persepolis FC:n joukkueeseen. Toukokuussa 2005 Karimi allekirjoitti sopimuksen FC Bayern Münchenin kanssa. Hän oli kolmas seurassa pelannut iranilainen Ali Daein ja Vahid Hashemianin jälkeen. Karimi, kuten kukaan muukaan iranilainen, ei kuitenkaan onnistunut lyömään itseään läpi seurassa ja hän jätti Bayernin kauden 2006–2007 jälkeen. Uransa viimeisenä seurana Karimi edusti kotimaansa pääsarjassa pelannutta Tractor Sazi FC:tä.
Karimi valittiin Aasian parhaaksi jalkapalloilijaksi vuonna 2004 hänen loistettuaan saman vuoden Asian Nations Cupissa. Hän pelasi vuoden 2006 MM-kilpailuissa Iranin kahdessa ensimmäisessä alkulohko-ottelussa.
Jack Lynch
John (Jack) Mary Lynch (15. elokuuta 1917 – 20. lokakuuta 1999) oli irlantilainen poliitikko, joka toimi maan neljäntenä taoiseachina ensin vuosina 1966–1973 ja uudelleen vuonna 1977–1979. Hän edusti Fianna Fáil -puoluetta.
Välikorva
Välikorva () on ulkokorvan ja sisäkorvan välissä oleva korvan osa, jossa kuuloluut sijaitsevat. Se on ilman täyttämä tila ohimoluussa. Korvatulehdus on yleensä nimenomaan välikorvan tulehdus.
Välikorva koostuu ohimoluun sisässä olevasta ontelosta. Kirjallisuudessa ontelo jaetaan varsinaiseen välikorvanonteloon ("cavitas tympani") ja sen superiorisella puolella sijaitsevaan "epitympanumiin" ("recessus epitympanicus") tai vaihtoehtoisesti välikorvanontelon katsotaan jakautuvan niin, että tärykalvon tasossa on "mesotympanum" ja sen yläpuolella "epitympanum" ja alapuolella "hypotympanum". "Epitympanumista" on joka tapauksessa yhteys kartiolisäkkeen "antrum mastoideum" -ontelon kautta kartiolisäkkeen onteloihin ("cellulae mastoideae"). Välikorvanonteloa rajaavat pääosin luiset seinämät sekä kalvorakenteet: ulkokorvan ja välikorvan rajapinnassa olevaa kalvoa kutsutaan tärykalvoksi, kun taas välikorvan ja sisäkorvan erottaa toisistaan kaksi kalvorakennetta, pyöreä ikkuna ja soikea ikkuna. Välikorvanontelo on yhteydessä nenänieluun kapean käytävän, korvatorven ("tuba auditiva"), kautta. Välikorvan seinämiä peittää värekarvallinen hengitystie-epiteeli.
Välikorvanontelo sisältää täryjouhi-nimisen hermon ("chorda tympani") ja kolme kuuloluuta: vasaran ("malleus"), alasimen ("incus") ja jalustimen ("stapes"). Kunkin kuuloluun nimi kuvastaa kyseisen luun muotoa, ja luut ovat järjestyneet ketjuksi joka yhdistää tärykalvon ja soikean ikkunan toisiinsa. Kuuloluihin liittyy kaksi lihasta, vasaraan kiinnittyvä tärykalvon jännittäjälihas ("musculus tensor tympani") ja jalustimeen kiinnittyvä jalustinlihas ("m. stapedius").
Välikorvan tehtävä on ilman värähtelyn, äänen, välittäminen nesteen täyttämään sisäkorvaan. Ulkokorvan kautta tuleva ääniaalto saa aikaan tärykalvon värähtelyn. Tärykalvon sisäpuolelle kiinnittynyt vasara alkaa värähdellä tärykalvon mukana, ja näin liike siirtyy kuuloluuketjuun ensin alasimeen ja lopulta jalustimeen. Eräillä taajuuksilla välikorva pystyy siirtämään miltei kaiken äänienergian sisäkorvaan, minkä mahdollistaa se, että äänen vastaanottava tärykalvo on pinta-alaltaan 20 kertaa suurempi kuin jalustimen levy, jonka kautta ääni lopulta johtuu sisäkorvaan.
Välikorvassa on myös suojamekanismi liian voimakkailta ääniltä suojautumiseksi, sillä kuuloluuketjun liikkeiden käydessä liian voimakkaiksi tärykalvon jännittäjälihas ja jalustinlihas supistuvat refleksinomaisesti ja estävät kuuloluiden liian voimakkaat liikkeet. Mekanismi aktivoituu kuitenkin melko hitaasti, eikä se tämän vuoksi suojaa korvaa yhtäkkiseltä, voimakkaalta ääneltä kuten laukaukselta tai räjähdykseltä.
Kun korvat ”menevät lukkoon”, kyse on paine-erosta välikorvassa, jolloin tärykalvo ei pääse liikkumaan vapaasti. Välikorvan nieluun yhdistävä korvatorvi on kapea paineentasauskäytävä. Haukotteleminen tai nieleskely voi avata korvatorven, niin että välikorvan paine tasaantuu. Henkilöitä, joiden korvat lukkiutuvat helposti, kehotetaan pureskelemaan purukumia lentokoneen noustessa ja laskeutuessa, jotta korvatorvi avautuisi säännöllisesti.
Liam Cosgrave
Liam Cosgrave, (13. huhtikuuta 1920 Dublin – 4. lokakuuta 2017 Dublin) iirinkieliseltä nimeltään "Liam Mac Cosgair", oli irlantilainen poliitikko, joka toimi mm. taoiseachina 1973–1977. Cosgrave edusti Fine Gael -puoluetta.
Hänen isänsä oli pääministerinä 1920-luvulla toiminut William Thomas Cosgrave.
Roy Makaay
Roy Makaay (s. 9. maaliskuuta 1975 Wijchen, Alankomaat) on alankomaalainen jalkapalloilija, pelipaikaltaan hyökkääjä.
Ammattilaisuransa Vitessessä aloittanut Makaay siirtyi jo 1990-luvun loppupuolella Espanjaan, Tenerifen riveihin. Miehen kyvyt huomattiin pian myös Primera Divisiónin huippuseuroissa, joista Deportivo La Coruña päätti tarttua tilaisuuteen, ja hankki lahjakkuuden joukkueeseensa. Paras kausi Espanjassa oli 1999–2000, jolloin Makaay teki 22 maalia.
Saksassa Makaayn maalintekotaito havaittiin, kun mies iski hattutempun Bayern Müncheniä vastaan. Bayern München maksoi myöhemmin Makaaysta Deportivolle siirtosummaennätyksensä, 20 miljoonaa dollaria. Huima panostus ei ole ollut turhaa, sillä jo kahden ensimmäisen Bundesliiga-kauden aikana tähtihyökkääjä teki 46 maalia.
Alankomaiden maajoukkueessa Makaay on jäänyt vähälle peliajalle, sillä taitavampia hyökkääjiä on aina löytynyt. EM-kisoissa 2000 hän pääsi vaihdosta kentälle yhdessä alkulohko-ottelussa ja puolivälieräottelussa tunnin kohdalla ja EM-kisoissa 2004 yhden alkulohko-ottelun ja puolivälierän loppupuolella sekä välierän puolivälissä.
Makaay on Mestarien liigan historian nopein maalintekijä. Hän onnistui maalinteossa kauden 2006–2007 neljännesvälierien toisessa osaottelussa Real Madridia vastaan, kun alkuvihellyksestä oli kulunut vain 11 sekuntia.
Huhtikuussa 2010 Makaay ilmoitti lopettavansa pelaajauransa kauden jälkeen. Hän jatkaa uraansa Feyenoord Rotterdamin organisaatiossa juniorivalmentajana.
Kingdom Hearts: Chain of Memories
Kingdom Hearts: Chain of Memories on Square Enixin ja Jupiterin kehittämä sekä Square Enixin ja Nintendon vuonna 2004 Game Boy Advancelle julkaisema jatko-osa vuoden 2002 toimintaroolipelille "Kingdom Hearts".
Pelissä tavataan Organisaation (myöhemmissä peleissä Organisaatio XIII) hahmoja, joista ensimmäinen, joka näkyy pelin alussa, on nimetty englanniksi "Unknown". Pelissä kuitenkin tutustutaan vain puoliin sen jäsenistä.
Pelin kerran läpipeluun jälkeen tulee avattua kaksi uutta valikkoa: Reverse/Rebirth – jossa pelataan Soran sijasta Rikulla – ja Link – jossa kaksi pelaajaa voivat ottaa yhteen. Molemmat käyttävät Soran hahmoa, mutta sekaannusten välttämiseksi toisen pelaajan Sora on väritetty mustaksi.
Pelissä Sora ja muut hahmot ovat kuvattu kaksiulotteisena grafiikkana. Pelissä ei ole ääninäyttelyä.
Pelissä Sora kumppaineineen päätyy Unholan linnaan (), johon astuessaan heidän kaikki taikansa ja kykynsä unohtuivat. Linna vartioi salaperäisen "Organsaation" jäsen XI, Marluxia. Matkatessaan yhä syvemmälle linnaan Soran muisti alkaa heikentyä entisestään.
Sora joutuu pelastamaan Organisaation vankina vanhan ystävänsä, Naminén. Sora kohtaa myös Rikun kaksoisolennon, joka luulee olevansa aito ja pitää Soraa vihollisena. Myöhemmin ilmenee, että Marluxia ja jäsen XII, Larxene, aikoivat tuhota muut Organisaation jäsenet ja että jäsen VIII, Axel, alun perin vakoili hänen toimiaan. Jäsenen IV, Vexenin, yrittäessä paljastaa totuutta Soralle, Axel tappaa Vexenin turvatakseen Marluxian luottamukseen häneen
Myöhemmin Axelin paettua sekä Larxenen ja Marluxian kuoltua Soran toimesta, Naminé paljastaa korvanneensa Soran oikean ystävän, Kairin, paikan tämän muistoissa. Hän neuvoo Soraa kumppaneineen jäämään nukkumaan linnaan, kunnes Naminé saisi heidän muistonsa korjattua.
Reverse/Rebirthin tarina alkaa kun Riku on vankina pimeyden maailmassa, jossa hänen sydämensä käy taistelua Sydämettömien aiemmasta hyökkäyksestä vastannutta Ansemia vastaan. Kuningas Mikin avulla hänen onnistuu pidätellä tätä. Mutta kukistettuaan Organisaation jäsenen V, Lexaeusin, hän joutuu jälleen pimeyteen. Soran kukistettua Marluxia, Naminé auttaa Rikua kohtaamaan pimeytensä ja tuhoamaan Organisaation jäsenen VI, Zexionin. Sen jälkeen Riku tapaa DiZin, joka pyytää häneltä ja Naminélta apua. Samaan aikaan Rikun kopio katoaa ja oikea Riku lähtee Mikin avustuksella asettamaan pimeyttään tasapainoon valonsa kanssa.
Pelistä kehitettiin vuonna 2007 PlayStation 2 -versio, jota myytiin Japanissa "Kingdom Hearts Final Mix+" -paketissa ja Yhdysvalloissa itsenäisenä pelinä. Peliä ei julkaistu Euroopassa. Tässä versiossa on myös ääninäyttelyä.
Vuosi nuoruudestani
Vuosi nuoruudestani () on vuonna 1999 ensi-iltansa saanut James Mangoldin ohjaama yhdysvaltalainen draamaelokuva. Elokuva perustuu Susanna Kaysenin muistelmiin "Girl, Interrupted" vuodelta 1993. Elokuvan pääosissa ovat Winona Ryder, Angelina Jolie, Brittany Murphy, Whoopi Goldberg ja Vanessa Redgrave.
Elokuva sai ensi-iltansa 21. joulukuuta 1999. Angelina Jolie palkittiin Lisa Rowen roolistaan parhaan naissivuosan Oscarilla, Golden Globella ja SAG-palkinnolla.
Elokuvassa 18-vuotias, juuri lukiosta valmistunut Susanna Kaysen kirjautuu potilaaksi Claymooren psykiatriseen sairaalaan otettuaan purkillisen aspiriinia vodkan kanssa. Susannan perhe ja psykiatri pitivät tekoa itsemurhayrityksenä. Claymooressa Susanna ystävystyy muiden potilaiden kanssa. Heistä mainittakoon sosiopaatti Lisa, pataloginen valehtelija Georgina, itsensä tuleen sytyttänyt Polly, vain isänsä tuomaa kanaa syövä Daisy ja anorektikko Janet. Erityisen läheiseksi Susanna tulee Lisan kanssa, mikä tuottaakin loppujen lopuksi Susannalle vain lisää ongelmia.
Charles Haughey
Charles James Haughey, (16. syyskuuta 1925, Castlebar, Mayon kreivikunta – 13. kesäkuuta 2006, Kinsealy, Dublinin kreivikunta) oli irlantilainen poliitikko, joka toimi taoiseachina 1979–1981, 1982 ja 1987–1992. Hän edusti Fianna Fáil-puoluetta. Haughey oli sukupolvensa kiistellyimpiä irlantilaisia poliitikkoja.
Haughey pääsi parlamentin alahuoneeseen vuonna 1957. Hänestä tuli oikeusministeri 1961 ja myöhemmin maatalous- ja valtiovarainministeri.
Uransa jälkeen Haughey'a on syytetty mm. korruptiosta. Hän maksoi jälkikäteen veroja ja sakkoja yli kuuden miljoonan euron edestä.
Haughey oli iirinkieliseltä nimeltään "Cathal Ó hEochaidh".
Myllykangas (Ii)
Myllykangas on kylä Iin kunnassa Pohjois-Pohjanmaalla valtatie 4:n ja Oulu–Tornio-rautatien varressa Perämeren rannalla. Kylässä sijaitsevat Myllykankaan rautatieasema sekä Merihelmen matkailualue.
Vladimir Ashkenazy
Vladimir Ashkenazy (; 6. heinäkuuta 1937 Gorki, Neuvostoliitto) on venäläissyntyinen pianisti ja kapellimestari. Hän on ollut Islannin kansalainen vuodesta 1972.
Ashkenazy opiskeli Moskovan konservatoriossa ja yksityisesti Lev Oborinin johdolla. Hän voitti vuoden 1955 Chopin-pianokilpailun ja tuli jaetulle ykkössijalle vuoden 1962 Tšaikovski-kilpailussa.
Ashkenazy on levyttänyt kaikki Dmitri Šostakovitšin 24 preludia ja fuugaa ja Frédéric Chopinin koko pianotuotannon.
Kapellimestarina Ashkenazy on erityisen tunnettu Jean Sibeliuksen sinfonioiden johtamisesta. Hän on vieraillut usein Suomessa. Einojuhani Rautavaara on omistanut hänelle 3. pianokonserttonsa "Gift of Dreams". Ashkenazy oli toivonut Rautavaaralta sellaista konserttoa, jota voisi itse johtaa pianon äärestä.
Copa Libertadores
Copa Libertadores de América, on Etelä-Amerikan jalkapalloliiton Conmebolin järjestämä maanosan korkein kansainvälinen seurajoukkueiden turnaus, joka luonteeltaan vastaa Euroopan Mestarien liigaa. Eniten mestaruuksia on argentiinalaisella Independientellä jolla on 7 mestaruutta
Ensimmäisen kerran kilpailu järjestettiin vuonna 1960, jolloin siihen saivat osallistua vain Argentiinan, Bolivian, Brasilian, Chilen, Ecuadorin, Paraguayn, Perun ja Uruguayn mestarijoukkueet. Vuodesta 1970 lähtien kilpailuun ovat saaneet osallistua myös kansallisten sarjojen kakkosjoukkueet sekä myös venezuelalaiset joukkueet.
Sittemmin ajan mittaan osallistujamäärää on nostettu ja vuonna 2005 osallistui kilpailuun 38 joukkuetta. Hallitsevan mestarin lisäksi osallistui Argentiinasta ja Brasiliasta viisi joukkuetta ja Boliviasta, Chilestä, Kolumbiasta, Ecuadorista, Meksikosta, Paraguaysta, Perusta, Uruguaysta sekä Venezuelasta kolme.
Cupissa ei käytetä jatkoaikaa ja vierasmaalisääntökin tuli mukaan vasta vuonna 2005.
Copa Libertadoresin voittaja edustaa Etelä-Amerikkaa seurajoukkueiden maailmanmestaruuskilpailuissa. Aiemmin kilpailun voittaja osallistui Intercontinental Cupiin. Copa Libertadoresin mestari kohtaa myös toisen Etelä-Amerikan seurajoukkueiden kilpailun Copa Sudamericanan mestarin Recopa Sudamericanassa, joka vastaa Euroopan Super Cupia.
Copa Libertadoresin finaali pelattiin vuoteen 1987 asti kaksiosaisena siten että voittaja ratkaistiin pisteillä (2 voitosta, 1 tasapelistä ja 0 tappiosta). Mikäli pisteet olivat tasan, pelattiin kolmas ja ratkaiseva ottelu puolueettomalla kentällä. Jos kolmas ottelu päättyi tasan, voittaja ratkaistiin maalierolla tai rangaistuspotkukilpailulla eronkin ollessa tasan. Vuosina 1988–2004 kahden ottelun yhteismaalit ratkaisivat voittajan ja tasatilanteessa mentiin suoraan rangaistuspotkukisaan. Vuonna 2005 otettiin käyttöön myös vierasmaalisääntö eli vieraskentällä tehtyjen maalien määrä ratkaisee yhteismaalien ollessa tasan.
Poikkileikkausaineisto
Poikkileikkausaineisto on yleisin aineistotyyppi yhteiskuntatieteissä. Aineisto muodostaa poikkileikkauksen, kun siinä on satunnaisotannalla poimituista yksiköstä vain yksi mittaus. Esimerkiksi kyselytutkimuksesta saadaan tyypillisesti poikkileikkausaineisto. Poikkileikkausaineiston otoskoko on usein suuri verrattuna aikasarja-aineistoihin. Aikasarjassa on samasta yksiköstä useita mittauksia.
Jos mittaus toistetaan samoilta yksilöiltä myöhemmin, aineistoon saadaan myös aikaulottuvuus ja sitä kutsutaan pitkittäisaineistoksi tai paneeliaineistoksi. Koska poikkileikkausaineistossa on havainto vain yhdeltä ajanhetkeltä, on kausaliteettien päättely sen perusteella vaikeaa. Toistuvat mittaukset helpottavat kausaliteettien päättelemistä. Lisäksi ne mahdollistavat tehokkaampien menetelmien käytön mittausvirheiden ja puuttuvien muuttujien aiheuttaman virheiden korjaamisessa.
Sam Mendes
Samuel Alexander ”Sam” Mendes, CBE (s. 1. elokuuta 1965 Reading, Englanti) on brittiläinen teatteri- ja elokuvaohjaaja.
Hän aloitti ohjaajanuransa Britanniassa teatteriohjaajana. Hänen tunnetuin teatterityönsä lienee vuoden 1998 "Cabaret", jossa näytteli muun muassa Alan Cumming.
Mendesin ensimmäinen elokuva oli yleisömenestystä ja loistavat arvostelut saanut "American Beauty". Mendes sai ohjauksestaan useita palkintoja, muun muassa Oscarin, Golden Globen ja elokuvaohjaajien ammattiliiton DGA-palkinnon.
Vuonna 2012 Mendes ohjasi elokuvan "007 Skyfall". Se nousi kaikkien aikojen tuottoisimmaksi James Bond -elokuvaksi; se on tuottanut maailmanlaajuisesti yli 1,1 miljardia dollaria.
Mendes oli naimisissa näyttelijä Kate Winsletin kanssa vuosina 2003–2010. He olivat tutustuneet vuonna 2001. Heillä on yksi yhteinen lapsi, joulukuussa 2003 syntynyt poika. Tammikuussa 2017 Mendes avioitui trumpetisti Alison Balsomin kanssa.
Wings (videopeli)
Wings on Miika Virpiojan kehittämä indie-videopeli, joka julkaistiin MS-DOS-käyttöjärjestelmälle vuonna 1996 shareware-julkaisuna. Myöhemmin peli julkaistiin ilmaislevitykseen. Pelin jatko-osa "Wings 2" julkaistiin vuonna 2006.
Peli saavutti aikoinaan suhteellisen hyvin suosiota, eritoten tultuaan ilmaiseksi. "Wings" tukee moninpeliä nollakaapelin tai modeemin avulla, mutta pääsääntöisesti peli on tarkoitettu yhdellä koneella pelattavaksi. Yhdellä koneella peliä voi pelata samanaikaisesti korkeintaan neljä henkilöä. "Wings" sisältää myös tekoälyohjatut vastustajat.
"Wingsissä" on kaksi pelimuotoa, deathmatch ja luolalentelyille perinteinen Last Man Standing.
Jokaisella pelaajalla on aluksessaan tavallinen ase ja yksi varikolla valittava erikoisase. Erilaisia erikoisaseita on yhteensä 33.
Richard Byrd
Richard Byrd voi tarkoittaa ainakin seuraavia:
Michael Palin
Michael Edward Palin (CBE, s. 5. toukokuuta 1943) on brittiläinen koomikko, näyttelijä ja kirjailija. Hänet tunnetaan parhaiten Monty Python -ryhmän jäsenenä, mutta myös lukuisista BBC:lle tekemistään matkailudokumenttisarjoista. Palin on julkaissut matkoistaan useita kirjoja ja kirjoittanut myös kaunokirjallisuutta.
Michael Palin syntyi vuonna 1943 Sheffieldissä, Pohjois-Englannissa, Mary ja Edward Palinin toisena lapsena. Hänellä oli yhdeksän vuotta vanhempi sisko Angela, joka kuitenkin teki itsemurhan vuonna 1987. Palin opiskeli Oxfordin Brasenose Collegessa historiaa vuosina 1962–1965. Opiskeluaikanaan hän kirjoitti ja esitti komediaa ensimmäisen kerran opiskelutoverinsa Robert Hewisonin kanssa yliopiston joulujuhlassa. Oxfordissa Palin tutustui myös Terry Jonesiin.
Vuonna 1959 Palin tapasi Helen Gibbinsin ja he menivät naimisiin vuonna 1966. Valmistuttuaan yliopistosta vuonna 1965 hän alkoi kirjoittaa komediaa BBC:lle yhdessä Terry Jonesin kanssa, esimerkiksi sarjoihin "The Ken Dodd Show" ja "The Billy Cotton Bandshow". Palin ja Jones työskentelivät ensimmäistä kertaa Graham Chapmanin, John Cleesen ja Eric Idlen kanssa vuonna 1966 "The Frost Report" -sarjan yhteydessä.
Vuonna 1969 Palin alkoi tehdä "Monty Pythonin Lentävä Sirkus" -sarjaa yhdessä Jonesin, Chapmanin, Cleesen, Idlen ja Terry Gilliamin kanssa. Sarjaa tehtiin neljän tuotantokauden ajan, minkä lisäksi ryhmä teki neljä elokuvaa. Monty Pythonin jälkeen Palin on esiintynyt muun muassa Terry Gilliamin ohjaamissa elokuvissa. Hänen ehkä tunnetuin Pythonien ulkopuolinen elokuvaroolinsa on komediassa "Kala nimeltä Wanda", josta hänet palkittiin parhaan sivuosan BAFTA:lla.
Viime vuosina Palin on tehnyt useita matkailuohjelmia BBC:lle ja kirjoittanut matkailukirjoja. Hänen mukaansa (kuten muidenkin Monty Pythonin jäsenten) on nimetty asteroidi, 9621 Michaelpalin.
Vuonna 1980 Monty Python -ryhmä levytti Palinin säveltämän ja laulaman kappaleen ”Finland”. Se julkaistiin Monty Python -albumilta "Contractual Obligation Album". Kappaleen kertoja toivoo pääsevänsä käymään Suomessa, joka on maa juuri häntä varten.
Vuonna 1992 Palinin dokumenttisarjan "Navalta Navalle" avausjakson tapahtumat sijoittuvat Suomeen, joka toimii toisena etappina Palinin matkalla pohjoisnavalta etelänavalle. Suomessa Palin matkustaa Rovaniemeltä Helsinkiin junalla. Helsingissä hän saunoo Neil Hardwickin ja Lasse Lehtisen kanssa. Suomesta hän matkustaa laivalla Tallinnan kautta Leningradiin ja sieltä edelleen kohti etelänapaa. Edellämainittu Monty Pythonin kappale ”Finland” kuullaan kyseisessä jaksossa.
Salbutamoli
Salbutamoli on selektiivinen β-agonisti ja lyhytvaikutteinen sympatomimeetti, jolla on keuhkoputkia laajentava vaikutus. Salbutamolisulfaattia ((CHNO)HOS) käytetään lääkeaineena keuhkoputkien supistustilassa ahtauttavien keuhkosairauksien, kuten astman ja keuhkoahtaumataudin hoidossa, jolloin se laukaisee nopeasti sileän lihaskudoksen supistustilasta johtuvaa hengitysteiden ahtautumista. Sitä käytetään usein yhdessä muiden lääkkeiden kanssa, sillä säännöllisesti suurina annoksina käytettynä sille voi kehittyä toleranssi.
Laser HT
Laser HT on oululainen jääkiekkoseura, joka pelaa kaudella 2018–2019 Suomen kolmanneksi korkeimmalla sarjatasolla Suomi-sarjassa. Seuran miesten joukkue kulki vuodet 2005–2016 nimellä Kiekko-Laser, mutta kaudeksi 2016–2017 joukkue päätti palata Laser HT -nimeen, kun seuran yhteistyö juniorijaosto Kiekko-Laser ry:n kanssa päättyi. Kauden 2017–2018 joukkue pelasi nimellä AIK/Laser HT, kun seuran uusi taustayhtiö peri Uleåborg AIK:n sarjapaikan Suomi-sarjassa.
Ennen Laseria jääkiekkoilusta Kempele-Oulunsalo alueella vastasi Kiekko-Ketut, ja sitä ennen KePa-77. Laser HT syntyi vuonna 1997, kun Kiekko-Ketut ja Limingan Kiekko yhdistivät junioritoimintansa.
Kiekko-Laser syntyi vuonna 2005, kun Kiekko-Oulun edustusjoukkue tippui Suomi-sarjasta II-divisioonaan ja Laser HT nousi samoista karsinnoista Suomi-sarjaan. Seurat yhdistyivät edustusjoukkueiden osalta.
Kiekko-Laser nousi Mestikseen kauden 2009–2010 päätteeksi. Ratkaisevassa uusintaottelussa kaatui RoKi maalein 2–4.
Seuran tulevaisuus oli velkojen vuoksi vaarassa jo ensimmäisen Mestis-kauden jälkeen. Seura sai kuitenkin kerättyä kasaan 100 000 euroa yhteistyökumppaneiden avustuksella ja muun muassa Facebookissa toimineella huutokaupalla. Heinäkuussa 2011 kolme suomalaista huippukiekkoilijaa Juhamatti Aaltonen, Lasse Kukkonen ja Pekka Rinne ryhtyivät seuran pääomistajiksi. Tukitoimista huolimatta seura ajautui konkurssiin kesken sarjakauden 5. joulukuuta 2011.
Kaudeksi 2013–2014 joukkue palasi toimintaan liittyttyään III-divisioonaan. Kaudeksi 2014–2015 Kiekko-Laser nousi II-divisioonaan. Kaudeksi 2016–2017 joukkue päätti palata Laser HT -nimeen, kun seuran yhteistyö juniorijaosto Kiekko-Laser ry:n kanssa päättyi.Kiekko-Laser ei ole virallisesti jäädyttänyt pelinumeroita, vaan ne on ainoastaan nostettu Oulunsalon jäähallin katolle esimerkkeinä seuran junioreille Kiekko-Laserista kasvattajaseurana huippupelaajille.
Joukkueen peliasu jäljittelee NHL:ssä pelaavan Colorado Avalanchen peliasua.
Galeazzo Maria Sforza
Galeazzo Maria Sforza (24. tammikuuta 1444 – 26. joulukuuta 1476) oli renessanssin Italian aikainen Sforzan hallitsijasuvun jäsen. Hän toimi Milanon herttuana vuosina 1464–1476.
Galeazzo Maria oli toinen Sforza-suvun herttua. Toisin kuin isänsä, Francesco Sforza, joka nautti suurta arvostusta kansansa parissa. Galeazzo tuli tunnetuksi julmuudestaan, käyttäessään valtaa tyrannin lailla. Hän nousi valtaistuimelle isänsä kuoleman jälkeen ja hallitsi kymmenen vuoden ajan, kunnes tuli murhatuksi 26. joulukuuta 1476. Kolme aatelismiestä surmasi herttuansa Pyhän Stefanuksen kirkon portailla tarkoituksenaan lavastaa uudelleen Julius Caesarin murha.
Galeazzon ensimmäinen vaimo oli Gonzagan sukuun kuuluva Dorotea Gonzaga, joka kuoli ennen kuin pariskunta sai lapsia. Galeazzo otti toisenkin vaimon Gonzagan suvusta, Bona di Savoian, joka oli Ranskan kuningas Ludvig XI:n sisarpuoli. Heidät vihittiin 6. heinäkuuta 1468 ja avioliitto tuotti neljä lasta, joista Gian Galeazzosta tuli isänsä murhan jälkeen Milanon herttua.
Galeazzo rakasti musiikkia ja kutsui hoviinsa monia muusikoita ja säveltäjiä. Hän rahoitti heidän pyrkimyksiään ja kannusti musiikkielämää Milanossa. Galeazzon aikana Milanosta tuli musiikin keskus, joka oli tunnettu ympäri Eurooppaa. Hänen tilauksestaan säveltäjät tuottivat hänelle messuja, motetteja ja muita teoksia. Galeazzon kuoltua hänen hovissaan olleet muusikot siirtyivät ympäröiviin kaupunkivaltioihin, jolloin musiikkiharrastus levisi laajalle.
Galeazzo esitteli milanolaisille kaksi uutta hyötykasvia: riisin ja silkin. Hänen sanotaan istuttaneen omakätisesti Milanon viisi ensimmäistä silkkipuuta. Silkkipuun marjasta tuli hänen veljensä Ludovico Sforzan tunnus.
Club Atlético Independiente
Club Atlético Independiente on jalkapalloseura Avellanedasta, Argentiinasta.
Independiente on eräs Argentiinan menestyksekkäimmistä jalkapalloseuroista. Se on voittanut 14 kertaa Argentiinan mestaruuden ja seitsemän kertaa Copa Libertadoresin, kerran Copa Sudamericanan, kolme kertaa Copa Interamericana -kilpailun ja kahdesti Intercontinental Cupin.
Independienten verivihollinen on Racing Club, jonka stadion sijaitsee vain muutaman sadan metrin päässä Independienten kotikentästä.
Anders Ångström
Anders Ångström -nimisiä kuuluisia henkilöitä ovat:
Sergio Agüero
Sergio Leonel ”Kun” Agüero (s. 2. kesäkuuta 1988 Buenos Aires, Argentiina) on argentiinalainen jalkapalloilija. Hän on pelipaikaltaan hyökkääjä ja edustaa Englannin Valioliigan Manchester Cityä.
Sergio Agüero debytoi Independientessä kotimaansa pääsarjatasolla jo 15-vuotiaana vuonna 2003. Agüero oli useiden eurooppalaisten suurseurojen kiikarissa kauden 2005–2006 päätteeksi, ja lopulta Atlético Madrid teki hänen kanssaan kuusivuotisen sopimuksen kesäkuussa 2006. Atléticon pelaajasta maksama noin 20 miljoonan euron siirtokorvaus oli seuran historian suurin. Kaudella 2006–2007 Agüero esiintyi Atléticon paidassa 38 pääsarjaottelussa, joissa hän teki 6 maalia. Hän oli voittamassa Eurooppa-liigaa kaudella 2009–2010. Hän pelasi Atleticossa kaikkiaan 175 La Liga -ottelua, joissa teki 75 maalia.
Agüero siirtyi englantilaiseen Manchester Cityyn heinäkuussa 2011. City maksoi Agüerosta 38 miljoonaa puntaa (noin 43 miljoonaa euroa). Hän teki Valioliigakauden 2011–2012 mestaruuden ratkaisseen maalin kauden viimeisen ottelun viidennellä yliaikaminuutilla. Hän teki kaudella 23 maalia, kolmanneksi eniten Valioliigassa. Hän voitti Cityssä liigamestaruuden myös kaudella 2013–2014, jolloin hän teki 17 maalia. Hän voitti Valioliigan maalikuninkuuden kaudella 2014–2015 tehtyään 26 maalia. Seuraavalla kaudella hän teki 24 valioliigamaalia ja kaudella 2016–2017 tasan 20. Kaudella 2017–2018 hän voitti kolmannen valioliigamestaruutensa, teki 25 liigaottelussaan 21 maalia ja valittiin kauden tähdistöjoukkueeseen. Hän nousi 1. marraskuuta 2017 Cityn kaikkien aikojen parhaaksi maalintekijäksi ohi Eric Brookin tehtyään Mestarien liigan ottelussa Napolia vastaan City-uransa 178. maalin.
Agüero on voittanut alle 20-vuotiaiden maailmanmestaruuden vuosina 2005 ja 2007. Jälkimmäisenä vuonna hänet valittiin turnauksen parhaaksi pelaajaksi ja hän oli kuudella maalillaan myös turnauksen paras maalintekijä. Hän kuului olympiakultaa voittaneeseen Argentiinan joukkueeseen Pekingissä 2008. Hän pelasi Argentiinan A-maajoukkueessa ensimmäisen kerran 2007. Hän on pelannut MM-kilpailuissa 2010 ja 2014 ilman maaleja. Jälkimmäisissä kisoissa Argentiina sai hopeaa. Hän sai hopeaa myös Copa Americassa 2015 ja Copa América Centenariossa 2016.
Agüeron lempinimi Kun on muotoutunut japanilaisen animaatiohahmon Kum Kumin nimestä. "Wanpaku Ōmukashi Kum Kum" -sarja, jossa hahmo seikkaili, oli lapsena Agüeron suuri suosikki. Pienen Sergion tukka näytti Agüeron siskon mukaan samanlaiselta kuin Kum Kumilla, mutta Sergio osasi sanoa vain Kun. Hänen sukunimensä puolestaan on espanjaa ja tarkoittaa "ennettä".
Agüero oli naimisissa Diego Maradonan tyttären Gianninan kanssa. He erosivat tammikuussa 2013. Heillä on yksi poika, Benjamin. Agüero on tatuoinut käsivarteensa poikansa nimen.
True Blue (Madonnan albumi)
True Blue on yhdysvaltalaisen poplaulaja Madonnan kolmas studioalbumi, joka ilmestyi 30. kesäkuuta 1986. Madonna toimi tuottajana yhdessä Stephen Brayn ja Patrick Leonardin kanssa. Albumi meni listojen kärkeen 28:ssa maassa, muun muassa Yhdysvalloissa ja Isossa-Britanniassa. Albumilta julkaistiin singlet "Live to Tell", "Papa Don't Preach", "True Blue", "Open Your Heart" ja "La Isla Bonita". "True Blue" on Madonnan uran maailmanlaajuisesti myydyin studioalbumi. Albumia on myyty 24 miljoonaa kappaletta.. Vain kokoelma-albumi "The Immaculate Collection" on myynyt enemmän.
The Immaculate Collection
The Immaculate Collection on yhdysvaltalaisen poplaulajan Madonnan ensimmäinen kokoelmalevy. Se julkaistiin 13. marraskuuta 1990, ja siitä tuli hänen myydyin albuminsa kautta aikojen. Yhdysvalloissa levyä myytiin yli 10,8 miljoonaa kappaletta, ja maailmanlaajuiseksi myynniksi on arvioitu 28 miljoonaa kappaletta. Albumilta julkaistiin singlet ”Justify My Love” ja ”Rescue Me” sekä uudelleenjulkaisuina ”Crazy For You” ja ”Holiday”.
Suomessa "The Immaculate Collection" on 92 500 kappaleen myynnillään Madonnan toiseksi myydyin albumi "Something to Rememberin" jälkeen.
Madonna omisti "The Immaculate Collectionin" paaville.
Madonna jätti julkaisematta kappaleet ”Now I’m Following You” ja ”Sooner or Later” singleinä. Hän laittoi sen sijaan kappaleet ”Justify My Love” ja ”Rescue Me” kokoelmalevylle, jotka muistuttavat julkaisemattomia kappaleita.
Toinen Harkovan taistelu
Toinen Harkovan taistelu oli Neuvostoliiton yritys vallata Harkova Saksalta toisessa maailmansodassa toukokuussa 1942. Hyökkäys pyrki pitämään yllä strategista aloitetta talvioffensiivin jäljiltä. Saksan joukot torjuivat hyökkäyksen ja saivat tilaisuuden vastahyökkäykselle, jonka he käyttivät edeten kesällä Kaukasukselle ja Volgalle asti Stalingradin taisteluun.
Ensimmäisessä Harkovan taistelussa 1941 saksalaiset olivat vallanneet kaupungin. Toisen Harkovan taistelun hyökkäys alkoi 12. toukokuuta 1942 kello 6.30. Neuvostoliittolaiset kohtasivat suurempia puolustavia joukkoja kuin odottivat. Saksalaiset aloittivat vastahyökkäyksen 17. toukokuuta ja olivat piirittäneet hyökkääjät 25. toukokuuta mennessä.
Puna-armeija menetti runsaasti sotilaita ja materiaalia sekä monia kokeneista upseereistaan. Tämä tuli kalliiksi myöhemmin kesällä käydyissä taisteluissa.
Helmikuun 1942 lopulla Neuvostoliiton talvihyökkäys, joka työnsi akselivaltojen joukot pois Moskovan edustalta, oli laantumassa kummankin osapuolen aloittaessa joukkojensa täydentämisen ja uudelleen ryhmittämisen. Josif Stalin oli ilmoittanut puheessaan 7. marraskuuta 1941 saksalaisten kärsineen tappion ja heidän joukkonsa tuhottaisiin lopullisesti keväällä tai kesällä tehtävässä suurhyökkäyksessä.
Ilmoitus herätti vastarintaa sodanjohdossa, joka ehdotti puolustuksellisempaa toimintaa. Stalin kuitenkin oletti akselivaltojen kykenevän jopa kahteen erilliseen operaatioon ja siksi koko rintaman hyökkäyksen torjunnan piti olla mahdotonta ja siten estää saksalaisia kokoamasta joukkojaan uuteen hyökkäykseen Moskovaa kohti.
Ketchikan
Ketchikan on Alaskan viidenneksi väkirikkain kaupunki. Se sijaitsee Revillagigedosaarella. Sen väkiluku vuoden 2004 väestönlaskennassa oli 8 044 (vuonna 7 922).
Ketchikanin talous perustuu turismiin ja kalastukseen. Kaupungin tunnuslause onkin "King Salmon Capital of the World" ("maailman kuningaslohen pääkaupunki"). Nimensä kaupunki on saanut Ketchikan Creekin mukaan, joka virtaa kaupungin läpi. Se on saanut nimensä tlingitinkielisestä sanasta "Kitschk-hin", joka tarkoittaa "maahanheittäytyvän kotkan levitettyjä siipiä".
Something to Remember
Something to Remember on yhdysvaltalaisen poplaulajan Madonnan toinen kokoelmalevy. Albumi sisältää ainoastaan balladeja. Se julkaistiin 7. marraskuuta 1995. Levyllä on myös kappaleita, joita ei ole julkaistu singleinä.
Levyltä julkaistiin singleinä uudet kappaleet ”You’ll See”, ”One More Chance” ja ”I Want You”. Myös vanhemmat kappaleet ”Oh Father” ja ”Love Don’t Live Here Anymore” julkaistiin uudelleen. Näistä ”Oh Father” oli ilmestynyt singlenä aiemmin.
Albumi myi Yhdysvalloissa yli 3,2 miljoonaa kappaletta ja maailmanlaajuisesti yli 8,5 miljoonaa kappaletta.
Suomessa "Something to Rememberiä" myytiin yli 93 043 kappaletta, enemmän kuin mitään muuta Madonnan albumia.